b"\n_START_ARTICLE_\nSant Gen\xc3\xads de Gavarr\xc3\xb3s\n_START_SECTION_\nDescripci\xc3\xb3\n_START_PARAGRAPH_\n\xc3\x89s l'esgl\xc3\xa9sia parroquial de Gavarr\xc3\xb3s. aquest \xc3\xa9s un edifici de planta basilical cobert a dues aig\xc3\xbces amb teula \xc3\xa0rab. El parament \xc3\xa9s de grans carreus de pedra disposats a contrapunt, desbastats, disposats en fileres i units amb morter. Est\xc3\xa0 estructurat en una sola nau orientada a llevant; t\xc3\xa9 un abis semicircular amb una finestra de doble esqueixada for\xc3\xa7a estreta. Un fris de carreus de menors dimensions i acantallats corona l'absis. Entre aquest i la nau hi ha un petot cos que modula la degradaci\xc3\xb3. L'entrada, un arc de mig punt adovellat, est\xc3\xa0 a ponent de l'edifici.\n_START_SECTION_\nHist\xc3\xb2ria\n_START_PARAGRAPH_\nLes not\xc3\xadcies documentals de Sant Gen\xc3\xads cal lligar-les a la hist\xc3\xb2ria del seu castell i, per tant, a la baronia de Pin\xc3\xb3s i Mataplana, senyors del lloc. El castell el trobem esmentat ja al s. XIII (1277) i els barons de Pin\xc3\xb3s donaren a diversos senyors, sempre amb l'obligaci\xc3\xb3 de fortificar-lo i fer-hi guaites (Rocham fortitudinem Roche de Gavarret). La primera not\xc3\xadcia documental \xc3\xa9s del 1295, quan R. de Vallespir, procurador general de les terres de Galceran de Pin\xc3\xb3s reb\xc3\xa9 per penyora de deutes durant cinc anys Gavarr\xc3\xb3s i la parr\xc3\xb2quia de Sant Gen\xc3\xads. El 1381 Gavarr\xc3\xb3s comptava tan sols amb onze focs._NEWLINE_Malgrat l'estructura general de Sant Gen\xc3\xads de Gavarr\xc3\xb3s \xc3\xa9s rom\xc3\xa0nica, aquesta esgl\xc3\xa9sia pat\xc3\xad transformacions durant el s. XVIII, \xc3\xa8poca en qu\xc3\xa8 s'afeg\xc3\xad una capella al costat de tramuntana i una sagristia a migjorn i tamb\xc3\xa9 s'enguix\xc3\xa0 l'interior. El 1765 tamb\xc3\xa9 s'afeg\xc3\xad una porta."